金瀨弔貞女
作者：王端朝
朝代：宋

paragraphs: 嗟彼戰國秋，風俗日以漓。
卓哉史氏女，粲粲蘭蕙姿。
守貞奉慈母，克盡烏鳥私。
業貧不辭苦，擊漂臨清漪。
適爾遇丈夫，失路良可悲。
惻然爲發筥，振彼窮途饑。
振窮乃所愿，越禮非所宜。
滅口葬魚腹，此心天地知。
丈夫既得志，雪恥鞭平屍。
念此一日恩，仗節遠來茲。
百金報無地，立馬空嗟咨。
俛仰易陳跡，屈指萬古期。
誰招地下魂，惟遺道旁碑。
雄辭吐激烈，粲若星貝垂。
吾生後謫仙，況乃駑鈍資。
捧心學西子，取笑將奚爲。
留題表貞義，庶幾薄俗移。